Grootste Grap: Nou krap ons kop | Maroela Media
Grappe is so eie aan Afrikaans soos koeksisters, biltong en pannekoek. En veral in 'n tyd waarin peste en pestilensies ons almal pê het, is ons Afrikaanssprekendes mos bekend daarvoor dat ons vinnig-vinnig 'n gepaste (en soms onvanpaste) grappie uitdink om mekaar beter te laat voel.
Nou moet ons beoordelaarspaneel van grapmakers saam kopkrap om die top-50 beste grappe met die hand uit te soek. Ons maak binnekort dié top-50-grappe bekend en jy sal dan vir jou gunstelinge kan stem sodat ons uiteindelik die top-10 kan aanwys.
Onthou: Indien jy 'n grap in die top-50 sien wat jy ingedien het, dit nie noodwendig jou grap is nie. Ons het verskeie grappe meer as een keer ontvang. Slegs die persoon wat die wengrap heel eerste ingeskryf het, wen die Mauritius-vakansie ter waarde van R70 000. Enigiemand wat egter aan die stemproses deelneem, kom in aanmerking vir die tweede Mauritius-vakansie ter waarde van R50 000.
Wie krap saam kop? Ontmoet ons beoordelaarspaneel:
Lizz Meiring (Foto verskaf)
Liz is aktrise, regisseur, teatervervaardiger, TV-aanbieder, seremoniemeester, spreker, kunsteaktivis, kreatiewe konsultant en skrywer. Sy verwys graag na die komediant Bob Hope se aanhaling: "Humor is maar net 'n snaakse manier van ernstig wees."
Jaco is 'n kinderboekskrywer wat reeds meer as 170 boeke gepubliseer het. Sy boeke het al meer as 1 miljoen eksemplare verkoop en is in Engels en Italiaans vertaal. Grapboeke het ook al uit sy pen verskyn. Hy sê: "Ek dink in hierdie dae van pandemievoosheid en landsake-moedeloosheid is 'n lekker grap net die ding om ons daaraan te herinner om onsself en die lewe nie altyd so ernstig op te neem nie. Ons Suid-Afrikaners het nog altyd die fantastiese vermoë gehad om selfs die donkerste tye met 'n grappie of twee te verlig; en ek dink nogal dit sê iets oor ons uithouvermoë en aanpasbaarheid as 'n nasie."
Johny is 'n akteur en stemkunstenaar. Jy sal sy stem herken as jy gereeld Maroela se radiovervolgverhale volg. Hy sê: "Wat is die lewe sonder lekker grappies? Dis die beste medisyne vir 'n seer hart! En onthou, wie laaste lag, lag die lekkerste!"
Su-an Müller-Marais (Foto verskaf)
Su-an is radio-omroeper, stemkunstenaar en TV-aanbieder. Sy het al in 'n paar sepie-episodes verskyn en jy sal haar stem ook herken as jy gereeld na Maroela se radiovervolgverhale luister (en natuurlik die gewilde #HoeNou?!-podsending saam met prof. Gerhard van Huyssteen). Su-an se gunstelingaanhaling kom van komediant Robin Williams: "Mens kry net 'n klein vonkie malligheid. Mens moet dit nie verloor nie."
Luan Jacobs (Foto verskaf)
Luan is 'n akteur en skrywer. Hy het al verskeie teaterproduksies, radiodramas, flieks en kortflieks geskryf en die regie en vervaardiging daarvan behartig. Hy geniet skrywer Kristine Joy Escarilla se aanhaling: "As mens die humor in jou eie probleme kan raaksien, dan sal jy uiteindelik in 'n ander lig daarna kyk."
Tiaan Ras (Foto verskaf)
Tiaan is die strategiese direkteur van die advertensie-agentskap Etiket. Maroela en Etiket het in 2013 'n silwer Pendoring-toekenning ontvang vir Maroela se veldtog, die Grootste Afrikaner van Alle Tye. Tiaan sê: "Natuurlik is humor lekker, want dit laat ons lag. Maar humor daag jou ook elke keer uit om die lewe vir 'n klein rukkie deur 'n nuwe lens te sien, want dit wat jy oor die werklikheid aangeneem het, is pas verkeerd bewys. En dis juis die 'verkeerd' wat ons laat lag." Wat laat hom lag? "Amper als! Woordspelings, skokhumor, droë grappe, absurde humor, goeie stories. Selfs my meestersgraad was 'n grap. Dit het regtig oor humor gehandel."
Dié paneellede gaan nou saam met Maroela uit al die inskrywings soek om uiteindelik die top-50 beste grappe aan te wys waarvoor die publiek kan stem sodat ons die top-10 kan saamstel.
Jy kan van 12 Oktober weer kom inloer op die webwerf grootstegrap.co.za om vir jou gunstelinge te stem.
Sodra die wengrap aangewys is, sal die persoon, wat heel eerste die wengrap genomineer het, aangewys word as die wenner van die Mauritius-vakansie ter waarde van R70 000.
As jy nou aan die stemmery vir die top-50 of top-10 deelneem en jou naam word uiteindelik lukraak getrek, wen jy 'n vakansie na Mauritius* met die komplimente van World Leisure Holidays ter waarde van ongeveer R50 000 – afhangende van die seisoen.